SK Úradný vestník Európskej únie L 292/21

ROZHODNUTIE KOMISIE

zo 6. septembra 2004,

ktorým sa stanovujú podmienky dovozu spermií domácich zvierat druhov hovädzieho dobytka

(oznámené pod číslom K(2004) 3364)

(Text s významom pre EHP)

(2004/639/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 88/407/EHS zo 14. júna 1988, ktorou sa ustanovujú veterinárne požiadavky upravujúce obchodovanie so spermiami domácich zvierat druhov hovädzieho dobytka a ich dovoz do spoločenstva (1), najmä na jej článok 8 ods. 1, článok 10 ods. 2 a článok 11 ods. 2,

keďže:

(1) Rozhodnutie Komisie 90/14/EHS (2) stanovuje zoznam tretích krajín, z ktorých možno dovážať spermie hovädzieho dobytka.

(2) Rozhodnutie Komisie 91/277/EHS (3) stanovuje opatrenia na ochranu zdravia vzhľadom na dovoz zmrazených spermií hovädzieho dobytka z Izraela.

(3) Rozhodnutie Komisie 94/577/ES (4) stanovuje veterinárne podmienky a veterinárne osvedčenie pre dovoz spermií hovädzieho dobytka z tretích krajín.

(4) Po zmene smernice 88/407/EHS smernicou Rady 2003/43/ES (5) sa vyžaduje prepracovanie rozhodnutí Komisie týkajúcich sa dovozu spermií domácich zvierat druhov hovädzieho dobytka do spoločenstva.

(5) Zoznamy zberných a skladovacích centier, z ktorých budú členské štáty schvaľovať dovoz spermií pochádzajúcich z tretích krajín, sa zostavujú a aktualizujú v súlade s ustanoveniami článku 9 ods. 1 smernice 88/407/EHS, ktorá predpokladá sprístupnenie aktuálnej verzie všetkých zoznamov verejnosti. Uvedené zoznamy možno nájsť na internete na adrese: http://europa.eu.int/comm/food/ index_en.htm.

(6) Smernica 2003/43/ES, ktorou sa mení a dopĺňa smernica 88/407/EHS, stanovuje, že s platnosťou od 1. januára 2005 sa musia spermie domácich zvierat druhov hovädzieho dobytka zbierať, spracovávať a skladovať podľa nových ustanovení zavedených smernicou 2003/43/ES, ak majú byť spôsobilé na dovoz.

(7) Je však vhodné schváliť pokračujúce dovozy zásob spermií domácich zvierat druhov hovädzieho dobytka v súlade s ustanoveniami smernice 88/407/EHS pred zmenou zavedenou smernicou 2003/43/ES.

(8) Preto článok 2 ods. 2 smernice 2003/43/ES ustanovuje, že: — do 31. decembra 2004 schvália členské štáty dovoz spermií domácich zvierat druhov hovädzieho dobytka zozbieraných, spracovaných a uskladnených pred 31. decembrom 2004, ku ktorým je priložené osvedčenie, v súlade so vzormi stanovenými pred zmenami zavedenými smernicou 2003/43/ES, — po tomto dátume neschvália členské štáty dovoz spermií domácich zvierat druhov hovädzieho dobytka v súlade s ustanoveniami platnými predtým, pokiaľ tieto neboli zozbierané, spracované a uskladnené pred 31. decembrom 2004.

(9) Následne je potrebné zostaviť vzorové osvedčenie pre dovoz spermií domácich zvierat druhov hovädzieho dobytka zozbieraných, spracovaných a uskladnených pred 31. decembrom 2004, ktoré sa majú použiť do 1. januára 2005.

(10) Je vhodnejšie zhromaždiť všetky informácie týkajúce sa spermií domácich zvierat druhov hovädzieho dobytka v tom istom akte (zoznam schválených tretích krajín, veterinárne požiadavky vzťahujúce sa na dovoz a zoznam schválených centier v týchto tretích krajinách) a podľa toho zrušiť rozhodnutia 90/14/EHS, 91/277/EHS a 94/577/ES.

(11) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

1. Členské štáty schvália dovoz spermií domácich zvierat druhov hovädzieho dobytka z tretích krajín uvedených v zozname v prílohe I, ktoré spĺňajú podmienky stanovené vo vzore veterinárneho osvedčenia v prílohe II časti 1 a ku ktorým je uvedené, riadne vyplnené osvedčenie, priložené.

2. Od 1. januára 2005 však členské štáty schvália dovoz spermií domácich zvierat druhov hovädzieho dobytka z tretích krajín uvedených v zozname v prílohe I, zozbieraných, spracovaných a uskladnených pred 31. decembrom 2004, ktoré spĺňajú podmienky stanovené vo vzore veterinárneho osvedčenia v prílohe II časti 2 a ku ktorým je uvedené, riadne vyplnené osvedčenie, priložené.

3. Spermie uvedené v odseku 1 sa musia zbierať po schválení príslušnými vnútroštátnymi orgánmi dotknutých tretích krajín.

Článok 2

Rozhodnutia 90/14/EHS, 91/277/EHS a 94/577/ES sa zrušujú.

Článok 3

Toto rozhodnutie nadobudne účinnosť 18. septembra 2004.

Článok 4

Toto rozhodnutie je adresované všetkým členským štátom.

V Bruseli 6. septembra 2004 Za Komisiu David BYRNE člen Komisie

(1) Ú. v. ES L 194, 22.7.1988, s. 10. Smernica naposledy zmenená a doplnená rozhodnutím Komisie 2004/101/ES (Ú. v. EÚ L 30, 4.2.2004, s. 15).

(2) Ú. v. ES L 8, 11.1.1990, s. 71. Rozhodnutie naposledy zmenené a doplnené rozhodnutím Komisie 2004/52/ES (Ú. v. EÚ L 10, 16.1.2004, s. 67).

(3) Ú. v. ES L 135, 30.5.1991, s. 60.

(4) Ú. v. ES L 221, 26.8.1994, s. 26. Rozhodnutie naposledy zmenené a doplnené rozhodnutím Komisie 2004/52/ES.

(5) Ú. v. EÚ L 143, 11.6.2003, s. 23.

PRÍLOHA I Zoznam tretích krajín, z ktorých členské štáty schvaľujú dovoz spermií domácich zvierat druhov hovädzieho dobytka Kód ISO Krajina AU Austrália CA Kanada CH Švajčiarsko NZ Nový Zéland RO Rumunsko US Spojené štáty americké